V. Veteška, podpredseda NR SR: (2004-10-21):
Otváram rozpravu. Písomne sa do rozpravy prihlásil jeden poslanec za klub Komunistickej strany Slovenska – pán Jozef Ševc. Pán Ševc, máte slovo. J. Ševc, poslanec: Ďakujem pekne, pán podpredseda. Chcem sa zmieniť len k jednej otázke a to je otázka sociálneho dialógu k tripartite. Plne súhlasím s pánom prezidentom, že vrátil tento problém na prerokúvanie, lebo ak niekto prerušil sociálny dialóg, tak neboli to odbory. Vláda Mikuláša Dzurindu si sama cieľavedome vyvolala konflikt s odbormi, aby pod jeho zámienkou mohla bez najmenšieho odporu presadzovať to, čo ona pokladá za prvotné. Preto za zámienku svojho bezprecedentného úderu odborom vo forme likvidácie doterajšieho modelu tripartity zneužila tvrdenia spolitizovaných odborov. V tejto súvislosti treba pripomenúť, že vtedy prvej Dzurindovej vláde vôbec neprekážalo, keď pán Saktor a celé vedenie Konfederácie odborových zväzov kritizovali vládu Vladimíra Mečiara, čo pôsobilo v jeho prospech predposlednými voľbami. Nielen každá spoločenská štruktúra, ale aj každý občan má právo vyjadrovať sa ku všetkým problémom spoločenského života, vyjadrovať svoje postoje k činnosti všetkých štátnych orgánov a žiadať nápravu. To v plnej miere platí aj o odboroch. Na druhej strane štát nemá právo zasahovať do činnosti politických a spoločenských organizácii, tak ako to jej členovia nie raz zdôrazňujú. Tí, čo obviňujú naše odbory zo spolitizovania ich činnosti, by sa mali zamyslieť, ako by asi reagovali odbory v Anglicku, ktoré otvorene a ostentatívne podporujú labouristov, alebo Americká konfederácia práce v Spojených štátoch, keby ju ktosi obviňoval za spolitizovanie kvôli verejnému prejaveniu volebných preferencií. Tripartita nie je ani slovenský, ani Saktorov vynález. V roku 1919 vznikla Medzinárodná organizácia práce, ktorá sa stala v roku 1946 špecializovanou organizáciou OSN v Ženeve. Celá jej činnosť od samého začiatku je založená na tripartite, ktorá je dokonca vyvážená aj počtom hlasov účastníkov tohto systému. Slovensko je jej členom. Členské štáty sú v nej zastúpené predstaviteľmi vlád, zamestnávateľských organizácií a predstaviteľmi zamestnancov, teda odborov. To znamená, že záväznou podmienkou členstva každého štátu je jeho tripartitné zastúpenie v tejto organizácii. Do sféry pôsobnosti Medzinárodnej organizácie práce patrí rozvoj medzinárodnej spolupráce v oblasti širokého spektra sociálnych a pracovných problémov, zamestnanosť, zlepšenie podmienok práce, činnosť odborov a ich postavenie v spoločnosti, profesionálna príprava, ochrana práce a techniky v bezpečnosti práce, sociálne a zdravotné zabezpečenie pracujúcich a tak ďalej. Úlohou tripartity je pripravovať a uzatvárať konvencie a odporúčania o všetkých uvedených otázkach. Súčasne dbať, aby ich členské krajiny uplatňovali vo svojom zákonodarstve a vo svojej praxi, a preto je potrebné nabúrať tento model a urobiť tripartitu poslušnú. Dôkazom toho, ako vysoko hodnotí medzinárodné spoločenstvo význam tripartity pre rozvoj sociálneho dialógu, že v tejto dôležitej forme zosúlaďovania záujmov všetkých vrstiev obyvateľstva je aj skutočnosť, že Medzinárodná organizácia práce za svoju tripartitnú činnosť, opakujem, za tripartitnú činnosť dostala v roku 1969 Nobelovu cenu. Ak zrušíme tento model tripartity, ktorý je založený na Medzinárodnej organizácii práce, urobíme krok dozadu a nie krok dopredu. Je to krok zameraný skutočne na likvidáciu demokracie na Slovensku a úder doterajšiemu sociálnemu dialógu. Treba sa zamyslieť nad týmto procesom a nepohŕdať zákonmi i medzinárodného charakteru. Preto prijatie návrhu zákona o zrušení doterajšieho tripartitného orgánu vlády, myslíme si, má za cieľ zastrašiť každého, kto by jej konformne neslúžil. Neprípustným zásahom štátu do odborového hnutia vyvolať v ňom rozpory a dlhodobo paralyzovať vplyv odborov na spoločenský život. Doteraz existujúci tripartitný orgán vlády nahradí čímsi amorfným, manipulovateľným, čo bude vytvárať pred svetom iba dojem o existencii tripartity na Slovensku a o sociálnom dialógu. Sme za seriózny a vážny vzťah v tomto smere, a preto si myslím, že podporiť návrh pána prezidenta, že vrátil toto opäť do Národnej rady, je správne a myslím si, že toto by sme mali podporiť a my v každom prípade zákon ako celok, ak toto nebude prijaté, nepodporíme. Ďakujem.